Keskustapoliitikon verkostot arvioitiin tärkeämmiksi kuin sitoutumattoman hakijan eläkevakuutuksen tuntemus.

Puoluekanta ei ratkaissut toimitusjohtajan valintaa, vakuuttaa Kevan hallituksen puheenjohtaja, Tampereen pormestari Anna-Kaisa Ikonen (kok).

Kuntien, valtion ja kirkon eläkeasioita hoitava Keva saa jälleen kerran keskustalaisen toimitusjohtajan. Kevan hallitus esittää uudeksi johtajaksi Kuntaliiton varatoimitusjohtajaa Timo Kietäväistä (kesk), jolla on takanaan myös ura kansanedustajana.

Toimitusjohtajan paikasta kisasi Ikosen mukaan loppumetreille saakka kaksi tasavahvaa ehdokasta. Toinen oli sosiaali- ja terveysministeriön ylijohtaja Outi Antila (sit). Kevan hallitus päätyi lopulta Kietäväisen kannalle äänin 6–3.

Ikosen mukaan äänestäminen ei ole Kevan johtovalinnoissa mitenkään ainutlaatuista. Kilvan ratkaisi Kietäväisen eduksi kuntakentän vahva tuntemus. Sitä kuulemma tarvitaan, kun Suomeen rakennetaan maakuntahallintoa.

– Hän tuntee koko Suomen kuntakentän, kuntatalouden, ministeriöt ja päättäjät, Ikonen perustelee.

Antilan vahvuus olisi ollut eläkevakuutuksen tuntemus. Kietäväisen valintaa vastaan Kevan hallituksessa äänestivät Harri Virta (vas), Sallamaari Muhonen (vihr) ja Rauno Vesivalo (sd).

Tampereen pormestari Anna-Kaisa Ikonen (kok) johtaa Kevan hallitusta. EMIL BOBYREV/AL

Kepun läänitys?

Kevan toimitusjohtajat ovat aina olleet keskustalaisia. Onko se keskustan läänitys?

– Kukaan ei voi kiistää Timon vankkaa osaamista, johtamiskokemusta ja kentän tuntemusta. Hänen kohdallaan ei mielestäni puhuta poliittisuudesta. Ainakin itse katson häntä aivan vilpittömästi pätevyyden ja kyvykkyyden kautta.

Mikä oli puoluetoimistojen rooli tässä valinnassa?

– Minuun eivät ainakaan ole puoluetoimistot olleet yhteydessä lainkaan. Se on totta, että jokaisella hallituksen jäsenellä on jokin taustaorganisaatio, mutta en näe sitä ratkaisevana tekijänä tässä.

Kevan valtuusto päättää toimitusjohtajan valinnasta lopullisesti helmikuun puolivälissä. Tähän mennessä valtuusto on aina siunannut hallituksen johtajavalinnat.

Palkka 18 500

Lopullisen valinnan myötä syntyy myös Kietäväisen johtajasopimus. Ikosen mukaan palkka tulee olemaan samaa tasoa kuin edelliselläkin toimitusjohtajalla. Jukka Männistön kuukausipalkka oli runsaat 18 500 euroa. Kuntaliitossa Kietäväinen ansaitsee kolme tonnia vähemmän.

Keva hoitaa isoja eläkerahoja. Kevan sijoitusten markkina-arvo oli vuoden lopussa 44,2 miljardia euroa.

Kevan kolme edellistä toimitusjohtajaa on saanut pikalähdön. Joka kerta on puhuttu luottamuspulasta, mutta Ikonen korostaa, että tapaukset ovat olleet kovin erilaisia.

Männistön eroilmoitus tuli suurena yllätyksensä viime syyskuussa. Männistön edeltäjä Merja Ailus (kesk) päätyi eroamaan, kun hänen työsuhde-eduistaan nousi kohu. Ailuksen edeltäjä Markku Kauppinen (kesk) taas erosi vaalirahoituskohun seurauksena 2009.